## Rješenje Ustavnog suda Republike Hrvatske broj U-I-370/1998 od 14

### NN 48/1999 (18.5.1999.), Rješenje Ustavnog suda Republike Hrvatske broj U-I-370/1998 od 14

**935**

Ustavni sud Republike Hrvatske, u sastavu Jadranko Crnić,
predsjednik Suda te suci Zdravko Bartovčak, dr. Velimir
Belajec, dr. Nikola Filipović, Ante Jelavić Mitrović,
mr. Vojislav Kučeković, Jurica Malčić,
mr. Hrvoje Momčinović, Ivan Marijan Severinac i Mladen
Žuvela, rješavajući o prijedlogu za pokretanje
postupka za ocjenu ustavnosti zakona, na sjednici Suda održanoj
14. travnja 1999. godine, donio je sljedeće

**RJEŠENJE**

1. Ne prihvaća se prijedlog za pokretanje postupka za ocjenu
suglasnosti s Ustavom odredbe članka 49. stavak 4. Zakona
o državnim maticama (»Narodne novine«, broj 96/93).

2. Ovo rješenje objavit će se u »Narodnim novinama«.

Obrazloženje

Mirko Tepšić iz Karlovca podnio je prijedlog te dopunu
prijedloga za ocjenu ustavnosti odredbe članka 49. stavak
4. u izreci označenog Zakona.

Odredba osporavanog članka 49. stavak 4. Zakona glasi:

*»Zaključenje braka hrvatskih državljana pred
diplomatsko konzularnim predstavništvima bivše SFRJ
nakon 8. listopada 1991. godine, može se upisati u maticu
vjenčanih u Republici Hrvatskoj na temelju sudske odluke
o postojanju braka.«*

Predlagatelj smatra da je predmetna odredba u nesuglasju s člankom
90. stavak 2. Ustava a koja glasi:

*Zakon stupa na snagu najranije osmi dan od dana njegove objave,
osim ako nije zbog osobito opravdanih razloga zakonom drukčije
određeno. Samo pojedine odredbe zakona mogu imati povratno
djelovanje.«*

Zakon o državnim maticama donesen je 6. listopada 1993. godine,
a u odredbi članka 57. navodi se da se Zakon primjenjuje
od 1. siječnja 1994., pa predlagatelj navodi da u konkretnom
slučaju nema opravdanih razloga za povratno djelovanje
osporene odredbe.

Po ocjeni predlagatelja povratno djelovanje osporene odredbe odnosi
se na vremenski period od dvije godine, u kome periodu su tako
zaključeni brakovi bili važeći sa svim pravima
i obvezama koje iz braka proizlaze. Poslije stupanja na snagu
Zakona o maticama, svi proizvedeni učinci smatraju se nepostojeći
do donošenja sudske odluke o postojanju braka.

Predlaže da Sud prihvati prijedlog i ukine osporenu odredbu.

U skladu s člankom 39. stavak 1. Poslovnika Ustavnog suda
Republike Hrvatske (»Narodne novine«, broj 29/94), a
u svezi s člankom 16. Ustavnog zakona o Ustavnom sudu Republike
Hrvatske (»Narodne novine«, broj 13/91), prijedlog je
dostavljen radi odgovora Hrvatskom državnom saboru i Ministarstvu
uprave koje se i očitovalo na prijedlog, dok Hrvatski državni
sabor to nije učinio.

Ministarstvo uprave u bitnom ističe da osporena zakonska
odredba nema retroaktivnu primjenu već ima isključivo
značaj prijelazne i završne odredbe zakona (a i sadržana
je u Zakonu u poglavlju V. Prijelazne i završne odredbe),
a koja je u navedeni Zakon i uvrštena iz razloga da bi se
omogućilo brakovima zaključenim pred za Republiku
Hrvatsku nelegalnim tijelima, da sudskim postupkom utvrde postojanje
takvog braka. Nadalje, jedna od intencija osporene zakonske odredbe
bila je i stvaranje mogućnosti da se utvrđivanjem postojanja
brakova zaključenih pred generalnim konzulatima bivše
SFRJ, a nakon 8. listopada 1991. godine, omogući upis istih
u matice vjenčanih na području Republike Hrvatske.
Predlažu odbiti prijedlog.

Prijedlog nije osnovan.

Osporena norma tranzicijskog je karaktera, donijeta u interesu
onih hrvatskih državljana koji su pred diplomatsko konzularnim
predstavništvima bivše SFRJ nakon 8. listopada 1991.
godine iz raznoraznih razloga zaključili brak. Naime, toga
dana Republika Hrvatska raskinula je sve odnose s bivšom
SFRJ (Odluka Sabora Republike Hrvatske - »Narodne novine«,
broj 53/91) i brakovi hrvatskih državljana zaključeni
pred tim diplomatsko konzularnim predstavništvima nakon navedenog
datuma su za državna tijela Republike Hrvatske - nepostojeći.

Upravo osporena norma omogućuje svakoj zainteresiranoj osobi
da tužbom na utvrđenje postojanja braka u parničnom
postupku ishodi presudu temeljem koje će se navedeni brak
upisati u matice vjenčanih u Republici Hrvatskoj.

Na ove parnice primjenjuju se odredbe članaka 312. i dr.
Zakona o braku i porodičnim odnosima (»Narodne novine«,
broj 11/78, 45/89 i 59/90), odnosno odredbe članka 283.
i dr. Obiteljskog zakona (»Narodne novine«, broj 162/98).

S obzirom na izloženo, a prema ocjeni ovog Suda, osporena
odredba nije u nesuglasju s ustavnom odredbom na koju se poziva
podnositelj prijedloga.

Stoga je temeljem odredbe članka 45. stavka 1. Poslovnika
Ustavnog suda Republike Hrvatske (»Narodne novine«,
broj 29/94) odlučeno kao u izreci.

Objava ovog rješenja temelji se na odredbi članka
20. stavka 1. Ustavnog zakona o Ustavnom sudu Republike Hrvatske.

Broj: U-I-370/1998
Zagreb, 14. travnja 1999.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Ostalo, NN 48/1999-935